
    Til Marie

  


  
    Hovedpersoner


    Tom


    Thomas Ward er sjuende sønn av en sjuende sønn. Det betyr at han er født med visse evner – evner som gjør ham perfekt til rollen som skrømtvokterens lærling. Han kan se og høre de døde, og han er mørkets naturlige fiende. Men det betyr ikke at Tom ikke blir redd, og han kommer til å trenge alt han har av mot hvis han skal lykkes der tjueni andre har mislyktes.


    Skrømtvokteren


    Skrømtvokteren er en skikkelse det er umulig å ta feil av. Han er høy og ser ganske streng og bister ut. Han går med lang, svart kappe og hette, og har alltid en stav og en sølvlenke med seg. I likhet med lærlingen sin, Tom, er han keivhendt, og han er sjuende sønn av en sjuende sønn.


    I over seksti år har han beskyttet Grevskapet mot mørkets skumle skapninger.


    Alice


    Tom kan ikke bestemme seg for om Alice er god eller ond. Hun skremmer vettet av guttene i landsbyen, er i slekt med to av de ondeste hekseklanene (Malkin- og Deane-familien), og det er kjent at hun har brukt svart magi. Men hun ble opplært i hekseri mot sin vilje og har hjulpet Tom ut av noen leie kniper. Hun later til å være en trofast venn, men er hun til å stole på?


    Mamma


    Toms mor har alltid visst at han kom til å bli skrømtvokterens lærling. Hun kaller ham sin «gave til Grevskapet». Mamma er en kjærlig mor og ekspert på planter, medisiner og fødsler, og har alltid vært litt annerledes. Hennes greske røtter er fortsatt et mysterium. Faktisk er det en god del mystikk rundt mamma …

  


  
    Kapittel 1


    EN GJEST FRA PENDLE

    Heksa jaget meg gjennom den mørke skogen og kom nærmere og nærmere for hvert sekund.


    Jeg løp fort, desperat etter å slippe unna, pilte til høyre og venstre mellom trærne mens greiner pisket meg i ansiktet og tornebuskene krafset etter de slitne beina mine. Pusten raspet i halsen på meg mens jeg drev meg selv hardere og hardere mot skogbrynet. Utenfor skogen lå bakken som førte opp til skrømtvokterens vesthage. Hvis jeg bare kunne komme meg inn dit, ville jeg være trygg!


    Jeg var ikke helt forsvarsløs. I høyre hånd holdt jeg rognetrestaven min, som var ekstra effektiv mot hekser. I venstre hadde jeg sølvkjedet mitt, viklet rundt håndleddet, klart til å kaste. Men ville jeg i det hele tatt få sjansen til å bruke noen av dem? For å bruke kjedet måtte det være en viss avstand mellom oss, men heksa var allerede i hælene på meg.


    Plutselig kunne jeg ikke lenger høre skrittene bak meg. Hadde hun gitt opp? Jeg løp videre, og den avtagende månen skinte ned gjennom løvtaket over meg og lagde flekker av sølvlys på bakken. Skogen var i ferd med å bli mer glissen. Jeg var nesten framme ved skogbrynet.


    Så, akkurat idet jeg passerte det siste treet, dukket hun opp som fra intet og kom løpende mot meg fra venstre, med tenner som skinte i måneskinnet og armer som var strakt ut som om hun skulle til å klore ut øynene på meg. Uten å saktne farten dreide jeg unna og gjorde en rask bevegelse med venstre håndledd for å slenge kjedet mot henne. Et øyeblikk trodde jeg at jeg hadde henne, men plutselig vek hun unna, og kjedet falt på bakken uten å gjøre noen skade. I neste øyeblikk braste hun inn i meg og slo staven ut av hånden min.


    Jeg traff bakken så hardt at luften ble slått ut av lungene på meg, og på et blunk var hun oppå meg og presset meg ned med hele sin tyngde. Jeg strittet imot en liten stund, men jeg var andpusten og utmattet, og hun var veldig sterk. Hun satte seg over skrevs på brystet mitt og holdt armene mine fast til bakken på hver side av hodet. Så lente hun seg fram så ansiktene våre nesten rørte ved hverandre, og håret hennes var som et svart slør som rørte ved kinnene mine og stengte for utsikten mot stjernene. Jeg kjente pusten hennes mot ansiktet, men den var ikke ram som ånden til en bein- eller blodheks. Den var sødmefylt som vårblomster.


    «Nå har jeg deg, Tom!» utbrøt Alice triumferende. «Det der holder ikke. Du blir nødt til å gjøre det bedre i Pendle!»


    Med de ordene lo hun og rullet av meg, og jeg satte meg opp mens jeg fortsatt kjempet for å få puste. Etter en liten stund fikk jeg igjen nok styrke til å gå og hente staven og sølvkjedet. Selv om Alice var niese av en heks, var hun venninnen min, og hun hadde reddet meg mer enn én gang det siste året. Denne kvelden hadde jeg øvd på overlevelsesferdighetene mine, og Alice hadde spilt rollen som en heks som var ute etter å ta livet av meg. Jeg burde ha vært takknemlig, men jeg følte meg irritert. Det var tredje kveld på rad at hun hadde tatt innersvingen på meg.


    Da jeg begynte å gå oppover bakken mot skrømtvokterens vesthage, løp Alice opp på siden av meg og begynte å gå i nøyaktig samme takt som meg.


    «Ingen grunn til å surmule, Tom!» sa hun mildt. «Det er en fin og varm sommerkveld. Vi kan vel nyte den mens vi ennå har mulighet. Snart kommer vi til å reise bort, og da vil vi begge ønske oss tilbake hit.»


    Alice hadde rett. Jeg kom til å fylle fjorten i begynnelsen av august, og jeg hadde vært vokterens lærling i over et år nå. Selv om vi hadde møtt mange store farer sammen, hadde vi nå noe enda verre i vente. En stund nå hadde vokteren fått rapporter om at trusselen fra heksene i Pendle var økende, og han hadde sagt til meg at vi snart skulle reise dit for å prøve å ordne opp. Men det var mange dusin hekser der og kanskje flere hundre tilhengere, og jeg kunne ikke skjønne hvordan vi kunne seire mot slike odds. Vi var tross alt bare tre, skrømtvokteren, Alice og meg.


    «Jeg surmuler ikke,» sa jeg.


    «Joda, det gjør du, det. Haka di henger jo nesten ned i gresset.»


    Vi gikk videre i taushet til vi kom til hagen og skimtet vokterens hus mellom trærne.


    «Han har ikke sagt noe ennå om når vi skal til Pendle, eller?» spurte Alice.


    «Ikke et ord.»


    «Har du ikke spurt? Du får ikke greie på noe hvis du ikke spør!»


    «Klart jeg har spurt,» sa jeg til Alice. «Han bare prikker seg på nesen og sier at jeg skal få vite det når tiden er inne. Jeg tipper at han venter på noe, men jeg vet ikke hva.»


    «Ja, ja, jeg skulle bare ønske han kunne få opp farten litt. Jeg blir nervøs av denne ventingen.»


    «Blir du?» sa jeg. «Jeg har det ikke travelt, og jeg trodde ikke du hadde noe lyst til å dra tilbake dit heller.»


    «Det stemmer også. Pendle er et utrivelig sted, og stort er det også – et helt distrikt med landsbyer og bygder og store, stygge Pendle Hill midt i. Jeg har mye slekt der, ondsinnede hekser, som jeg helst vil glemme. Men hvis vi nå må dit, vil jeg helst få det overstått. Jeg får nesten ikke sove om natta nå, så urolig er jeg.»


    Da vi kom inn på kjøkkenet, satt vokteren ved bordet og skrev i notatboka si i skjæret fra et flakkende lys. Han kikket opp, men sa ingenting, for han var for opptatt med å konsentrere seg. Vi satte oss på to krakker som vi dro inntil ildstedet. Siden det var sommer, var ilden beskjeden, men likevel sendte den en behagelig, varm glød opp i ansiktene våre.


    Til slutt lukket læremesteren min notatboka og så opp. «Hvem vant i kveld?» spurte han.


    «Alice,» sa jeg og hang med hodet.


    «Det er tredje kveld på rad at jenta har fått has på deg, gutt. Du blir nødt til å gjøre det bedre enn som så. Mye bedre. I morgen tidlig vil jeg se deg i vesthagen, før frokost. Det blir ekstratrening på deg.»


    Jeg stønnet inni meg. I hagen sto det en trepåle som jeg trente på å kaste sølvkjedet over. Hvis treningen ikke gikk bra, kom læremesteren min til å la meg holde på lenge, og da ble det en sen frokost.


    Jeg la i vei mot hagen like etter soloppgang, men vokteren var allerede på plass og ventet på meg.


    «Nå, gutt, hvorfor er du så sen?» sa han bebreidende. «Det tar da ikke så lang tid å gni søvnen ut av øynene!»


    Jeg var fortsatt trøtt, men gjorde mitt beste for å smile og se våken og pigg ut. Så, med sølvkjedet viklet om venstre hånd, siktet jeg nøye på pålen.


    Snart følte jeg meg mye bedre. For hundrede gang siden vi begynte snertet jeg med håndleddet så kjedet smalt skarpt idet det viklet seg ut, svevde gjennom luften mens det glitret i morgensola og falt i en perfekt motsols spiral rundt treningspålen.


    Inntil for en uke siden hadde jeg ikke klart bedre enn ni vellykkede kast av ti, på to og en halv meters avstand. Men nå hadde plutselig de lange månedene med trening endelig gitt resultater. Da kjedet lå kveilet rundt pålen for hundrede gang den formiddagen, hadde jeg ikke bommet en eneste gang!


    Jeg prøvde å la være å smile, det gjorde jeg virkelig, men det begynte å rykke i munnvikene mine, og etter noen øyeblikk ble ansiktet mitt kløyvd av et bredt smil. Jeg så at vokteren ristet på hodet, men samme hvor hardt jeg prøvde, klarte jeg ikke å få smilet under kontroll.


    «Ikke bli innbilsk, gutt!» advarte han da han kom strenende mot meg gjennom gresset. «Jeg håper du ikke begynner å bli overmodig. Hovmod står for fall, som mange har oppdaget og betalt prisen for. Og som jeg ofte har sagt til deg før – en heks kommer ikke til å stå stille mens du kaster! Ut fra det jenta fortalte meg om i går kveld, har du ennå langt igjen! Nå, da prøver vi noen kast i fart!»


    Den neste timen måtte jeg kaste mot pålen mens jeg var i bevegelse. Noen ganger skulle jeg løpe, andre ganger småløpe, iblant mot pålen og iblant bort fra den. Jeg skulle kaste forover, på skrå eller over skulderen. Jeg gjorde alt han sa og arbeidet hardt, men ble mer og mer sulten for hvert minutt som gikk. Jeg bommet på pålen mange ganger, men jeg fikk også noen spektakulære fulltreffere. Til slutt var skrømtvokteren endelig fornøyd, og vi gikk over til noe han hadde innført i leksjonene våre først noen uker tidligere.


    Han rakte meg staven sin og tok meg med til det døde treet vi brukte til å øve på. Jeg trykket på håndtaket for å løse ut det skjulte knivbladet i staven min, og så brukte jeg det neste kvarteret på å behandle den råtne stammen som om den var en fiende som truet meg på livet. Gang på gang kjørte jeg klingen inn i den helt til armene ble tunge og slitne. Det nyeste knepet læremesteren min hadde lært meg, var å holde staven ledig i høyre hånd før jeg hurtig flyttet den til den sterkere venstrehånden og stakk den hardt inn i treet. Det krevde et eget håndlag. Man liksom kastet den lett fra den ene hånden til den andre.


    Da jeg viste tegn til å bli sliten, smattet vokteren med tunga. «Kom igjen, gutt, få se deg gjøre det en gang til. En dag kan det kanskje redde livet ditt.»


    Denne gangen gjorde jeg det nesten perfekt: Vokteren nikket og førte an tilbake mellom trærne så vi kunne få oss en velfortjent frokost.


    Ti minutter senere hadde Alice også kommet, og vi satt alle tre rundt det store eikebordet på kjøkkenet og hogg innpå av en stor frokost bestående av skinke og egg som vokterens husbuve hadde lagd. Buven hadde mange oppgaver i huset i Chipenden: lage mat, tenne opp i ildstedet og vaske grytene, samt å bevokte huset og hagene. Buven var ingen dårlig kokk, men av og til reagerte den på det som foregikk i huset, og hvis den følte seg sint eller gretten, kunne man regne med et uappetittlig måltid. Denne morgenen var visst buven imidlertid i godt humør, for jeg husker jeg tenkte at det var en av de beste frokostene den noen gang hadde lagd.


    Vi spiste i stillhet, men idet jeg brukte en stor brødblings til å få i meg det siste av den gule eggeplommen, skjøv skrømtvokteren stolen sin tilbake og reiste seg. Han vandret fram og tilbake over gulvflisene foran ildstedet, så stanset han og stirret rett på meg.


    «Jeg venter en gjest senere i dag, gutt,» sa han. «Vi har mye å diskutere, så når han er kommet og du har hilst på ham, vil jeg gjerne snakke med ham under fire øyne. Jeg tror det er på tide at du drar hjem, tilbake til gården til broren din, og henter de koffertene som moren din etterlot deg. Jeg tror det er best å ta dem med hit til Chipenden, hvor du kan få undersøkt innholdet ordentlig. Det kan godt hende vi finner noe i dem som kan komme til nytte på turen til Pendle. Vi kommer til å trenge all den hjelpen vi kan få.»


    Faren min hadde dødd sist vinter og overlatt gården til Jack, eldstebroren min. Men etter pappas død hadde vi oppdaget noe veldig uvanlig i testamentet hans.


    Mamma hadde et eget rom hjemme på gården vår. Det lå like under loftet, og hun holdt det bestandig låst. Dette rommet var blitt overlatt til meg, sammen med koffertene og eskene som sto der, og ifølge testamentet kunne jeg gå inn dit når jeg ville. Dette hadde ikke falt i god jord hos broren min og kona hans, Ellie. Jobben min som lærling hos skrømtvokteren plaget dem. De var redd for at jeg skulle føre med meg noe fra mørket tilbake til huset. Ikke at jeg kunne klandre dem for det; det var nettopp det som hadde skjedd sist vår, og da hadde alles liv vært i fare.


    Men mamma hadde ønsket at jeg skulle arve rommet og innholdet i det, og før hun reiste sin vei, hadde hun forsikret seg om at både Ellie og Jack godtok situasjonen. Hun hadde dratt tilbake til hjemlandet sitt, Grekenland, for å kjempe mot det voksende mørket der. Det gjorde meg trist å tenke på at jeg kanskje aldri ville se henne igjen, og det var vel derfor jeg stadig hadde utsatt å dra til gården for å kikke i koffertene. Selv om jeg var nysgjerrig på hva de inneholdt, orket jeg knapt tanken på å se gården igjen uten både mamma og pappa.


    «Ja, jeg skal gjøre det,» sa jeg til læremesteren min. «Men hvem er gjesten din?»


    «En venn av meg,» sa vokteren. «Han har bodd i Pendle i flere år, og hans hjelp vil være uvurderlig for oppdraget vårt der.»


    Jeg ble helt forbløffet. Læremesteren min holdt avstand til folk, og siden han beskjeftiget seg med gjenferd, gaster, buver og hekser, holdt de seg sannelig på avstand fra ham også! Aldri i livet hadde jeg forestilt meg at han kjente noen han betraktet som en «venn»!


    «Lukk munnen, gutt, ellers flyr fluene inn!» sa han. «Og forresten kan du ta med deg unge Alice. Jeg har mye å snakke med gjesten min om, så jeg vil helst slippe å ha dere to flygende i beina på meg.»


    «Men Jack liker ikke at Alice blir med dit,» protesterte jeg.


    Det var ikke det at jeg ikke ville at Alice skulle være med. Jeg ville tvert imot bare være glad for å ha hennes selskap på turen. Det var bare det at Jack og Alice ikke kom så godt overens. Han visste at hun var niesen til en heks, og han ville ikke ha henne i nærheten av familien sin.


    «Vær litt oppfinnsom, gutt. Når du har leid hest og kjerre, kan hun vente utenfor grensene til gården mens du laster opp koffertene. Og jeg forventer at dere kommer tilbake hit så fort som mulig. Nå, tiden er knapp – jeg kan ikke avse mer enn en halvtime til opplæringen din i dag, så la oss komme i gang.»


    Jeg ble med vokteren ut til vesthagen, og snart satt jeg på benken der med notatboka åpen og pennen klar. Det var en fin, varm morgen. Sauene brekte i det fjerne, og åsene foran oss lå badet i klart solskinn mens små skyer som jaget hverandre mot øst, lagde små skyggeflekker i liene.


    Det første året av læretiden min hadde for det meste gått med til å studere buver, mens temaet dette året var hekser.


    «Nå, gutt,» sa vokteren og begynte å gå fram og tilbake mens han snakket. «Som du vet, kan ikke en heks snuse seg fram til oss, siden vi begge er sjuende sønn av en sjuende sønn. Men det gjelder bare det vi kaller ‘langsnusing’. Så skriv ned det. Det er den første overskriften din. Langsnusing er å snuse for å få teften av kommende farer på forhånd, som da Beinete Lizzie været gjengen fra Chipenden som brente ned huset hennes. En heks kan ikke få teften av oss på den måten, så det gir oss bedre mulighet til å overraske henne.


    Men det er ‘kortsnusing’ vi må være på vakt for, så skriv ned det også, og strek under det. På forholdsvis nært hold kan en heks finne ut mye om oss og vet øyeblikkelig hvilke svakheter og styrker vi har. Og jo nærmere man er en heks, desto mer får hun greie på. Så hold deg alltid på avstand, gutt. La aldri en heks komme nærmere deg enn lengden av rognetrestaven din. Å la henne komme nær deg er farlig på andre måter også – pass ekstra godt på at du ikke lar en heks puste i ansiktet ditt. Pusten hennes kan tappe deg for både vilje og styrke. Det har hendt at voksne menn har besvimt på flekken!»


    «Jeg husker Beinete Lizzies fæle ånde,» sa jeg. «Den var mer som noe fra et dyr enn et menneske. Omtrent som ånden til en katt eller en hund!»


    «Ja, det var den, gutt. For som vi vet, brukte Lizzie beinmagi og åt av og til menneskekjøtt eller drakk menneskeblod.»


    Beinete Lizzie, Alices tante, var ikke død. Hun var sperret inne i et hull i vokterens vesthage. Det var ubarmhjertig, men det måtte gjøres. Skrømtvokteren hadde ikke for vane å brenne hekser, så han holdt Grevskapet trygt ved å sperre dem inne i hull i bakken.


    «Men ikke alle hekser har en sånn stinkende ånde som dem som driver med bein- og blodmagi,» fortsatte læremesteren min. «En heks som bare bruker magi basert på tjenende ånder, kan ha en ånde like velduftende som maiblomster. Så pass deg, for i den sødmen ligger det en stor fare. En slik heks har kraften til å ‘tryllebinde’ – skriv ned det også, gutt. Akkurat slik en røyskatt kan hypnotisere en kanin til å stå stille mens den smyger seg nærmere, kan enkelte hekser fordreie hodet på en mann. De kan gjøre ham tilfreds og lykkelig, helt uvitende om faren før det er for sent.


    Og dette er veldig nært beslektet med en annen kraft som enkelte hekser har. Vi kaller det for ‘trylleglans’ – så skriv ned det ordet også. En heks kan få seg selv til å framstå som noe hun ikke er. Hun kan virke yngre og penere enn hun egentlig er. Ved å benytte seg av denne bedragerske kraften kan hun skape en aura – et falskt bilde – og det må vi alltid være på vakt overfor. For når trylleglansen først har tiltrukket seg en mann, er det begynnelsen på en tryllebinding og en gradvis nedbryting av hans frie vilje. Ved hjelp av disse redskapene kan en heks binde ham til sin egen vilje slik at han tror på alle løgner hun forteller og bare ser det hun vil at han skal se.


    Både trylleglans og tryllebinding er en alvorlig trussel mot oss også. Å være sjuende sønn av en sjuende sønn vil ikke hjelpe det døyt! Så ta deg i akt! Du synes vel fortsatt at jeg har vært streng mot Alice. Men det har vært for det beste, gutt. Jeg har alltid vært redd for at hun en dag ville bruke disse kreftene til å kontrollere deg –»


    «Nei,» avbrøt jeg. «Det er ikke rettferdig. Jeg liker Alice – ikke fordi hun har forhekset meg, men fordi det har gått bra med henne og fordi hun har vært en god venn. For oss begge to! Før mamma dro, sa hun at hun hadde tro på Alice, og det er godt nok for meg.»


    Vokteren nikket, og det var noe trist i ansiktsuttrykket hans. «Det er godt mulig at moren din har rett. Det vil tiden vise, men bare vær på vakt – det er alt jeg ber om. Selv en sterk mann kan gi etter for knepene til en søt jente med spisse sko. Det vet jeg av egen erfaring. Og nå kan du skrive ned alt jeg nettopp har fortalt deg om hekser.»


    Vokteren satte seg ved siden av meg på benken og var stille mens jeg skrev alt sammen ned i notatboka. Da jeg var ferdig, hadde jeg et spørsmål til ham.


    «Når vi drar til Pendle, er det noen spesielle farer vi kan vente fra heksesirklene? Noe jeg ikke har hørt om hittil?»


    Vokteren reiste seg og begynte å gå fram og tilbake igjen mens han tenkte dypt. «Pendle-distriktet er fullt av hekser – det kan godt være at det finnes saker og ting der som jeg aldri har støtt på selv. Vi blir nødt til å ha et åpent sinn og være villige til å lære. Men jeg tror at det største problemet rett og slett er at de er så mange. Hekser har det med å kjekle og krangle seg imellom, men når de først blir enige om noe og samles om et felles mål, blir kreftene deres betydelig større. Ja, det må vi være oppmerksom på. Du skjønner, det er det som er selve kjernen i den trusselen vi står overfor – at hekseklanene forener seg.


    Og her har du noe mer du kan notere – du må passe på at du har terminologien klart for deg. En ‘sirkel’ er en betegnelse som brukes om tretten hekser som kommer sammen for å forene kreftene sine i en seremoni hvor mørkets makter blir påkalt. Men den større heksefamilien kalles som regel en ‘klan’. Og en klan omfatter mennene og barna deres også, og også andre familiemedlemmer som ikke selv praktiserer svart magi direkte.»


    Vokteren ventet tålmodig til jeg var ferdig med å skrive før han fortsatte leksjonen. «Som jeg har fortalt deg tidligere, finnes det i bunn og grunn tre hovedklaner av hekser i Pendle – familien Malkin, familien Deane og familien Mouldheel – og den første av dem er den verste av alle. Alle sammen krangler og tretter, men familiene Malkin og Deane er kommet nærmere hverandre i årenes løp. De har giftet seg inn i hverandres familier – din venninne Alice er resultatet av nettopp en slik ekteskapelig forbindelse. Moren hennes var en Malkin og faren en Deane, men den gode nyheten er at ingen av dem var praktiserende hekser. På den annen side døde begge foreldrene hennes unge, og som du vet, ble hun overlatt i Beinete Lizzies varetekt. Den opplæringen hun fikk der, er noe hun alltid vil måtte slite med å overvinne, og faren med å ta henne med tilbake til Pendle er at hun risikerer å få tilbakefall og slutte seg til en av klanene igjen.»


    Nok en gang skulle jeg til å protestere, men læremesteren min løftet hånden for å stanse meg. «Vi får bare håpe at det ikke skjer,» fortsatte han, «men hvis hun ikke blir dratt tilbake til mørket, vil hennes lokalkunnskaper komme svært godt med. Hun vil være til uvurderlig hjelp for oss og arbeidet vårt.


    Når det gjelder den tredje klanen, familien Mouldheel, er de langt mer mystiske. I tillegg til å bruke blod- og beinmagi, skryter de også av å være dyktige til å bruke speil. Som jeg har fortalt deg før, tror jeg ikke på profetier, men det sies at Mouldheel-heksene for det meste bruker speil til å bedrive mantikk.»


    «Mantikk?» spurte jeg. «Hva er det?»


    «Å spå framtiden, gutt. De sier at speilene viser dem hva som kommer til å skje. Mouldheel-familien har for det meste holdt seg på avstand fra de to andre klanene, men i det siste har jeg hørt at noen eller noe er ivrig etter at de skal legge det gamle uvennskapet til side. Og det er det vi må forhindre. For hvis de tre klanene slår seg sammen, og enda verre, hvis de får samlet tre sirkler, er det ingen som vet hva slags ondskap de kan slippe løs i Grevskapet. Som du kanskje husker, har de gjort det en gang før, for mange år siden, og den gangen kastet de en forbannelse over meg.»


    «Jeg husker at du fortalte det,» sa jeg. «Men jeg trodde at du ikke tok forbannelsen på alvor.»


    «Nei, jeg foretrekker å tro at det bare var tøys og tull, men det ryster meg likevel. Heldigvis kom heksesirklene på kant med hverandre snart etter det, før de rakk å gjøre mer skade i Grevskapet. Men denne gangen er det noe litt mer uhyggelig over det som skjer i Pendle, og det er det jeg må få gjesten min til å bekrefte. Vi må forberede både sinn og kropp på det som kan bli en fryktelig kamp – og så må vi komme oss til Pendle før det er for sent.


    Men nå, gutt,» avsluttet vokteren og skjermet for øynene mens han så opp mot sola, «har denne leksjonen vart lenge nok, så nå får du gå tilbake til huset. Du kan bruke resten av formiddagen til å lese.»


    Jeg tilbrakte resten av formiddagen alene i skrømtvokterens bibliotek. Han stolte fortsatt ikke helt på Alice, så hun fikk ikke lov til å være i biblioteket siden han var redd hun skulle lese noe hun egentlig ikke burde. Nå som vi var tre stykker som bodde i huset, hadde læremesteren min endelig åpnet et av de ubrukte rommene i etasjen under, og det ble brukt som arbeidsrom. Alice satt der nå og tjente til kosten ved å skrive av en av vokterens bøker. Noen av dem var veldig sjeldne, og han var bestandig redd for at noe skulle hende med dem, så han likte å ha en kopi for sikkerhets skyld.


    Jeg leste om heksesirkler – om hvordan tretten hekser kom sammen for å utføre ritualer. Avsnittet jeg akkurat holdt på med, beskrev hva som skjedde når hekser feiret spesielle høytider som kaltes «sabbater».


    Enkelte heksesirkler holder sabbat en gang i uken, andre en gang i måneden, enten ved fullmåne eller nymåne. I tillegg er det fire store sabbater som holdes når mørkets makt er på sitt største: ‘kyndelsmesse’, ‘valborgsnatt’, ‘lammas’ og ‘allehelgensaften’. Ved disse fire mørke festene kan heksesirklene møtes og tilbe det onde.


    Valborgsnatt kjente jeg allerede til. Det var den 30. april, og for flere år siden var det på denne sabbaten at tre heksesirkler hadde kommet sammen i Pendle for å kaste en forbannelse over vokteren. Nå var vi inne i den andre uka i juli, og jeg lurte på når den neste store sabbaten var, så jeg begynte å lese i boka. Jeg kom ikke så langt, for akkurat da skjedde det noe jeg aldri hadde opplevd før så lenge jeg hadde bodd i Chipenden.


    Bank! Bank! Bank! Bank!


    Noen banket på bakdøra! Jeg trodde ikke mine egne ører. Det kom aldri noen opp til huset. Alle gjester gikk til vidjetrærne ved korsveien og ringte i klokken. Den som våget seg inn i hagen, risikerte å bli revet i filler av buven som voktet huset og området rundt. Hvem kunne det være som hadde banket på? Var det denne «vennen» som vokteren ventet? Og hvis det var det, hvordan hadde han klart å nå helskinnet fram til døra?

  

OEBPS/Images/c1_fmt.jpeg





OEBPS/Images/aschehoug-ebok_fmt.jpeg





OEBPS/Images/cover.png
.....

SCHEHOUG

IED JEEF BRIDGES,
JULIANNE MOORE 06
BEN BARNES





OEBPS/Images/3857.jpg
s sy
sarzzry
219ur9g






OEBPS/Images/uglebarn-strek_fmt.jpeg





OEBPS/Images/s1_fmt.jpeg
Hvordan tolke skramtuoktetens symboler

Buver
e ———
Beta for buve i
P <= oppspretter Naturlig
bundet buve
X <= grad
ﬁl'eg‘Ol’y <= navn Kunstig
bundet buve
I - farlig
X - knapt merkbar
Gagtet /! Gz'enferd
I - farlig
X - knapt merkbar
X A(/
Gtegory
Hekser
———

M - malisies
M & v Seluilits
U

ubevisst






OEBPS/Images/3877.jpg
DET HOYESTE PUNKTET | OMRADET ER
Zr OMSPUNNET AV MYSTIKK. DET SIES

}." AT EN MANN D@DE DER UNDER

; ' ET VOLDSOMT UVAR,

L MENS HAN BANDT EN ONDSKAP SOM
| \ TRUET HELE VERDEN.

SA KOM ISEN IGJEN, OG DA DEN
TRAKK SEG TILBAKE, VAR SELV FORMEN
PA FJELLENE OG NAVNENE PA
BYENE | DALENE FORANDRET,

NA FINNES DET IKKE LENGER SPOR
AV DET SOM SKJEDDE DER PA DET
H@YESTE PUNKTET I FJELLENE
FOR SA LENGE SIDEN, MEN
NAVNET LEVER FORTSATT.
DET KALLES —

VOKTERSTEINEN





